កម្ពុជា​ត្រូវការ​សហគមន៍​អន្តរជាតិ​ជួយអភិរក្ស​វប្បធម៌
ប្រទេស​កម្ពុជា​ប្រឈម​នឹង​ភាព​ក្រីក្រ និង​សេដ្ឋកិច្ច​ទន់​ខ្សោយ ប៉ុន្តែ​មាន​ខឿន​វប្បធម៌ និង​អារិយធម៌​មួយ​ដ៏​យូរ​លង់​ប្រចាំ​តំបន់​អាស៊ី​។
នៅថ្ងៃច័ន្ទនេះ ប្រទេសកម្ពុជាបានស្នើសភាអាស៊ីឱ្យជួយការពារសម្បត្តិបេតិកភណ្ឌវប្បធម៌របស់ខ្លួន ដែលបានបាត់បង់ និងខូចខាតដោយសារសង្គ្រាមជិត៣០ឆ្នាំ។ សំណើនេះ ត្រូវបានធ្វើឡើងក្នុងពេលដែលប្រទេសកម្ពុជា បានចាប់ផ្តើមពិភាក្សាជាមួយប្រទេសចំនួន១០នៅក្នុងកិច្ចប្រជុំសភាអាស៊ី សំដៅរិះរកវិធីសាស្ត្រដ៏ល្អប្រសើរសម្រាប់ការការពារ និងការគោរពវប្បធម៌ចម្រុះនៅតំបន់អាស៊ី។ គណៈប្រតិភូសភាមកពីប្រទេសអីរ៉ង់ គូវ៉េត ស៊ីរី ម៉ាល់ឌិវ ឥណ្ឌូនេស៊ី ឡាវ ម៉ាឡេស៊ី ថៃ តួគី និងប្រទេសវៀណាមបានចូលរួមក្នុងកិច្ចប្រជុំអនុគណៈកម្មាធិការនៃសភាអាស៊ីស្តីអំពីការការពារ និងការគោរពវិញ្ញត្តិវប្បធម៌នៅតំបន់អាស៊ីដែលត្រូវបានរៀបចំឡើង នៅរាជធានីភ្នំពេញចាប់ពីថ្ងៃទី៥ដល់ថ្ងៃទី៦ ខែកក្កដា។ លោកហ៊ឹម ឆែម រដ្ឋមន្ត្រីក្រសួងវប្បធម៌ និងវិចិត្រសិល្បៈ បានថ្លែងនៅក្នុងកិច្ចប្រជុំសភាអាស៊ីនៅសណ្ឋាគារឡឺរ៉ូយ៉ាល់ (Le Royal) ថា ប្រទេសកម្ពុជាត្រូវការចាំបាច់នូវកិច្ចការពារដ៏រឹងមាំ ដើម្បីការពារសម្បត្តិបេតិកភណ្ឌវប្បធម៌ដ៏មានតម្លៃរបស់ខ្លួន ដោយពឹងផ្អែកលើមូលដ្ឋានគតិយុត្ត និងការគាំទ្ររបស់សហគមន៍អន្តរជាតិ។ លោកហ៊ឹម ឆែមបានបញ្ជាក់ថា ប្រទេសកម្ពុជាប្រឈមនឹងភាពក្រីក្រ និងសេដ្ឋកិច្ចទន់ខ្សោយ ប៉ុន្តែមានខឿនវប្បធម៌ និងអារិយធម៌មួយដ៏យូរលង់ប្រចាំតំបន់អាស៊ី និងសម្បូរដោយបេតិកភណ្ឌវប្បធម៌រូបិយ និងអរូបិយនៅពោសពេញផ្ទៃប្រទេស។ លោកបន្តទៀតថា៖ «កម្ពុជាយល់យ៉ាងច្បាស់ថា កិច្ចការពារសម្បត្តិបេតិកភណ្ឌវប្បធម៌ជាតិមិនអាចធ្វើតែឯកឯងបាន នោះទេ។ ការទាមទារចាំបាច់ត្រូវមានការសហការ និងការចូលរួមពីសហគមន៍អន្តរជាតិជាពិសេស បណ្តាប្រទេសជាមិត្តជិតខាងភូមិរបងជាមួយ និងក្នុងតំបន់»។ ក្រុមអ្នកជំនាញបាននិយាយថា ប្រទេសកម្ពុជាពឹងពាក់ទៅលើជំនួយថវិកា បច្ចេកទេស និងស្មារតី ពីសហគមន៍អន្តរជាតិសម្រាប់ការងារអភិរក្ស និងអភិវឌ្ឍន៍វប្បធម៌របស់ខ្លួន។ លោកអាមៀរ ហូសេន ហ្សាមានីនីយ៉ា (Amir Hossein Zamaninia) ជំនួយការអគ្គលេខាធិការនៃសភាអាស៊ីបានថ្លែងថា៖ «យើងជួបគ្នានៅរាជធានីភ្នំពេញនេះ ដើម្បីទទួលស្គាល់ថា វប្បធម៌ចម្រុះ និងការស្វែងរកការអភិវឌ្ឍវប្បធម៌របស់ប្រជាពលរដ្ឋ និងប្រទេសជាតិនានា គឺជាប្រភពនៃការផ្តល់ផលប្រយោជន៍ទៅវិញទៅមកសម្រាប់ជិវិតវប្បធម៌ របស់មនុស្សជាតិ ជាពិសេស សន្តិភាព ការយោគយល់ និងមិត្តភាពក្នុងចំណោមបុគ្គល និងប្រជាពលរដ្ឋដែលមានវប្បធម៌ផ្សេងៗគ្នា។ យើងត្រូវការជឿជាក់ទៅលើការពិត ដែលមិនអាចប្រកែកបានថា វប្បធម៌សន្តិភាពប្រាកដជាបង្កើតនូវភាពអហិង្សា និងការគោរពសេចក្តីថ្លៃថ្នូររបស់មនុស្ស សិទ្ធិមនុស្ស និងពង្រឹងសាមគ្គីភាពក្នុងចំណោមប្រជាពលរដ្ឋ និងប្រទេសជាតិដែលមានវប្បធម៌ និងប្រពៃណីចម្រុះ»។ លោក ប៉ាន់ សំបូរ ប្រធានសម្ព័ន្ធសហជីពវិស័យទេសចរណ៍ និងសេវាកម្មកម្ពុជាបានថ្លែងថា ការប្រជុំរបស់សភាអាស៊ីនេះ ផ្តល់ផលប្រយោជន៍យ៉ាងសំខាន់ដល់វិស័យទេសចរណ៍កម្ពុជាក្នុងការទាក់ ទាញទេសចរក្នុងតំបន់ និងពិភពលោក ឱ្យមកទស្សនាប្រាសាទបុរាណ អារ្យធម៌ វប្បធម៌ ទំនៀមទម្លាប់ និងប្រពៃណីខ្មែរ។ លោក ព្រីម ភ្លឿង នាយកអង្គការសិល្បៈខ្មែរអមតៈបានបញ្ជាក់ថា ជំនួបនេះជួយលើកកម្ពស់ ការអភិរក្ស និងការអភិវឌ្ឍវប្បធម៌របស់យើង។